“บอริส จอห์นสัน” คว้าตำแหน่ง “นายกอังกฤษ” คนใหม่ เดินหน้าปิดดีล Brexit แทน “เมย์”
"บอริส จอห์นสัน" คว้าตำแหน่ง "นายกอังกฤษ" คนใหม่ เดินหน้าปิดดีล Brexit แทน "เมย์"
23 ก.ค. 2562

ผู้สื่อข่าวรายงานว่า พรรคอนุรักษ์นิยมประกาศในวันนี้ว่า นายบอริส จอห์นสัน อดีตรัฐมนตรีต่างประเทศอังกฤษ และอดีตนายกเทศมนตรีกรุงลอนดอน เป็นผู้ชนะในการชิงตำแหน่งผู้นำพรรคคนใหม่ โดยได้คะแนนเสียงส่วนใหญ่จากสมาชิกพรรคอนุรักษ์นิยมทั่วประเทศจำนวน 160,000 คน และนายจอห์นสันจะเป็นนายกรัฐมนตรีคนต่อไปของอังกฤษโดยอัตโนมัติ
ทั้งนี้ นายจอห์นสันได้รับคะแนนเสียง 92,153 เสียง ขณะที่นายเจเรมี ฮันท์ รัฐมนตรีต่างประเทศ ซึ่งเป็นคู่แข่ง ได้คะแนนเสียง 46,656 เสียง
โดยนายจอห์นสัน ถือเป็นผู้รณรงค์คนสำคัญที่ให้อังกฤษถอนตัวจากสหภาพยุโรป (EU) ในการลงประชามติในปี 2559 
“อังกฤษจะต้องแยกตัวออกจาก EU ในวันที่ 31 ต.ค. แม้ไม่มีการทำข้อตกลงก็ตาม” นายจอห์นสัน กล่าว 
อนึ่ง นายจอห์นสัน เคยประกาศไว้ในตอนหาเสียงว่าตนจะนำพาอังกฤษออกจากสหภาพยุโรปให้ได้ภายในวันที่ 31 ต.ค.62 ตามที่สหภาพยุโรปกำหนดไว้ และเป็นสิ่งที่นาง เทเรซา เมย์ ไม่สามารถสำเร็จได้ จนเป็นเหตุทำให้ต้องประกาศลาออกจากตำแหน่งในเดือนมิถุนายนที่ผ่านมา
ด้านนางเทเรซา เมย์ รักษาการนายกรัฐมนตรีอังกฤษ จะเดินทางไปยังพระราชวังบักกิ้งแฮมเพื่อยื่นหนังสือลาออกจากตำแหน่งต่อสมเด็จพระราชินีนาถเอลิซาเบธที่ 2 ในวันนี้ ขณะที่นายจอห์นสันจะเข้ารับตำแหน่งนายกรัฐมนตรีคนใหม่ของอังกฤษในวันพรุ่งนี้